Det skriver Avisen.dk De politikere, der skal afgøre, hvor længe murere og hjemmehjælpere skal blive ved med at arbejde, aner ikke, hvad en efterlønner får om måneden. Spørgsmålet var enkelt: Hvor meget får en almindelig efterlønner på 60 år hver måned? Sandheden er, at en almindelig efterlønner får 13.100 kroner om måneden, viser beregninger fra A-kassernes Samvirke. Men svarene flakkede noget. De Konservative nægtede at svare, de Radikale skulle lige tjekke det på computeren, Dansk Folkeparti ramte 4-5.000 kroner for højt, og Socialdemokraterne skød 1.000 kroner over. Hos Venstre erkendte arbejdsmarkedsordfører Ulla Tørnæs, at hun ikke kender tallet. -Det lægger tæt på dagpengene, ved jeg. -Men har du et bud, hvad det er sådan cirka? -Uha, det kan jeg ikke lige ryste ud af ærmet, siger Ulla Tørnæs. -Det bliver ofte sagt, at det er enormt attraktivt at gå på efterløn. Synes du, at det er et attraktivt beløb? -Vi kan konstatere, at det er en meget attraktiv ordning, uanset størrelsen på beløbet. Langt flere er gået på efterløn, end man havde regnet med, påpeger Ulla Tørnæs.

Opsummering:
Det spørgsmål kender fem partiers arbejdsmarkedsordførere ikke svaret på.